พรูเด็นเชียลกวาดเบี้ยไตรมาสแรกฉลุย24%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — พรูเด็นเชียล ประกันชีวิต มุ่งขายผ่านธนาคาร หนุนเบี้ยรับรวมไตรมาสแรกพุ่ง
นายทิดเจน เธียม ประธานคณะเจ้าหน้าที่บริหาร กลุ่มบริษัท พรูเด็นเชียล เปิดเผยว่า บริษัท พรูเด็นเชียล ประกันชีวิต (ประเทศไทย) ไตรมาสแรกมีเบี้ยประกันภัยรับรวม 858.4 ล้านบาท หรือเติบโตขึ้น 24% โดยมีเบี้ยประกันภัยรับจากธุรกิจใหม่จำนวน 255 ล้านบาท ซึ่งเพิ่มขึ้นถึง 17% โดยเฉพาะช่องทางแบงก์แอสชัวรันส์โตขึ้นถึง 86% เมื่อเทียบกับช่วงเวลาเดียวกันในปีที่ผ่านมา 
เนื่องจากบริษัทมีพันธมิตรทางธุรกิจที่แข็งแกร่งหลายราย และนอกจากนี้ยังมีกลุ่มธนาคารยูโอบีมาเป็นพันธมิตรทางธุรกิจรายใหม่ที่แข็งแกร่งเพิ่มขึ้นในปีนี้ ซึ่งสามารถสร้างเบี้ยประกันภัยรับจากธุรกิจใหม่ได้สูงจนน่าพอใจเป็นอย่างยิ่ง 
สำหรับไตรมาสแรกปีนี้ พรูเด็นเชียล ประกันชีวิต (ประเทศไทย) มีอัตราส่วนเงินกองทุนที่ต้องดำรงตามกฎหมายสูงถึง 446% ซึ่งสูงกว่าเงินกองทุนสำรองตามที่กฎหมายกำหนดถึง 346% แสดงให้เห็นถึงมั่นคงทางการเงินของบริษัทได้เป็นอย่างดี
นายเธียม กล่าวว่า ผลประกอบการของกลุ่มพรูเด็นเชียลทั้งกลุ่ม เบี้ยประกันภัยรับคำนวณเต็มปีจากธุรกิจใหม่ 807 ล้านปอนด์ เพิ่มขึ้น 26% เมื่อเทียบกับช่วงเวลาเดียวกันในปีที่ผ่านมา และสร้างผลกำไรจากธุรกิจใหม่ได้ถึง 427 ล้านปอนด์ เพิ่มขึ้นเกือบ 100 ล้านปอนด์